## Rješenje Ustavnog suda Republike Hrvatske broj:U-III-2505/2004 od 11. ožujka 2005.

### NN 41/2005 (30.3.2005.), Rješenje Ustavnog suda Republike Hrvatske broj:U-III-2505/2004 od 11. ožujka 2005.

# USTAVNI SUD REPUBLIKE HRVATSKE

**810**

Ustavni sud Republike Hrvatske, u Vijeću za rješavanje postupovnih
pretpostavki za odlučivanje o ustavnim tužbama, u sastavu sudac Milan Vuković, predsjednik Vijeća, te suci Ivan Matija i Nevenka Šernhorst, članovi
Vijeća, u postupku pokrenutom ustavnom tužbom V. S. iz G., kojeg zastupa M. O.,
odvjetnik u S., na sjednici Vijeća održanoj dana 11. ožujka 2005. godine,
jednoglasno je donio

## RJEŠENJE

I. Ustavna tužba se odbacuje.
II. Ovo rješenje objavit će se u »Narodnim novinama«.

Obrazloženje

1. Podnositelj je podnio ustavnu tužbu protiv presude Županijskog suda u
Virovitici, broj: Kž-57/04-3 od 17. svibnja 2004.
godine, kojom je odbijena žalba podnositelja (osuđenika) po branitelju po
službenoj dužnosti podnesena protiv presude Općinskog suda u Slatini, broj:
Kv-130/03 od 27. siječnja 2004. godine. Prvostupanjskom presudom podnositelju
je opozvana uvjetna osuda izrečena presudom Općinskog suda u Slatini, broj:
K-203/98-26 od 10. siječnja 2000. godine, te je određeno da će se utvrđena
kazna zatvora u trajanju od dvije godine izvršiti.
2. Ustavnom tužbom podnositelj po branitelju osporava i rješenje Županijskog
suda u Virovitici, broj: Kž-140/04-3 od 30. rujna
2004. godine, kojom je odbijena žalba podnositelja podnesena protiv rješenja
Općinskog suda u Slatini, broj: Kv-130/03 od 16. kolovoza 2004. godine. Tim
rješenjem odbačen je zahtjev branitelja po službenoj dužnosti za izvanredno
preispitivanje pravomoćne presude.

*Ustavni sud nije nadležan za odlučivanje.*3. Odredba članka 62. stavka 1. Ustavnog zakona o Ustavnom sudu Republike
Hrvatske (»Narodne novine«, broj 99/99., 29/02. i 49/02. – pročišćeni tekst, u
daljnjem tekstu: Ustavni zakon) propisuje:
»Svatko može podnijeti Ustavnom sudu ustavnu tužbu ako smatra da mu je
pojedinačnim aktom tijela državne vlasti... kojim je odlučeno o njegovim
pravima i obvezama ili o sumnji ili optužbi zbog kažnjivog djela, povrijeđeno
ljudsko pravo ili temeljna sloboda zajamčena Ustavom... (u daljnjem tekstu:
ustavno pravo).«
Sukladno tome, samo ona odluka kojom je nadležni sud meritorno odlučio o biti
stvari, odnosno o pravu ili obvezi ili o sumnji ili optužbi zbog kažnjivog
djela podnositelja, jest pojedinačni akt u smislu članka 62. stavka 1. Ustavnog
zakona u povodu kojega je Ustavni sud Republike Hrvatske, u postupku pokrenutom
ustavnom tužbom, nadležan štititi ljudska prava i temeljne slobode
podnositelja, zajamčene Ustavom Republike Hrvatske.
4. Tijekom ustavnosudskog postupka utvrđeno je da osporavana presuda
Županijskog suda u Virovitici, broj: Kž-57/04-3 od
17. svibnja 2004. godine i rješenje Županijskog suda u Virovitici, broj:
Kv-140/04-3 od 30. rujna 2004. godine, ne predstavljaju pojedinačne akte u
smislu članka 62. stavka 1. Ustavnog zakona protiv kojih bi Ustavni sud bio
nadležan pružiti ustavnosudsku zaštitu.
5. Slijedom iznijetoga, na temelju članka 72. u svezi s člankom 62. Ustavnog
zakona, riješeno je kao u izreci.
6. Odluka o objavi temelji se na odredbi članka 29. Ustavnog zakona.
Broj: U-III-2505/2004
Zagreb, 11. ožujka 2005.

USTAVNI SUD REPUBLIKE HRVATSKE
Predsjednik Vijeća
**Milan Vuković, v. r.**

Rješenje, NN 41/2005-810
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)